Ove Kristian Sundberg

Ove Kristian Sundberg (født 22. juni 1932 i Øksnes, død 4. februar 2019 i Oslo) var en norsk kirkemusiker, musikkforsker, idéhistoriker og professor i musikkvitenskap.

 Oppvekst 
Hans far, Arne Sundberg, var fisker og gårdbruker, senere anleggsarbeider og gårdbruker. Hans mor, Margit f. Østensen, var utdannet og sykepleier. 

Familien var engasjert i kristelig virksomhet, med søndagsskole i hjemmet. I forbindelse med evakueringen av Finnmark i 1944 rammet tuberkulose familien og Sundberg fikk et års avbrudd i skolegangen.

 Utdanning 
Han gikk på Frikirkens folkehøyskole Fredtun ved Stavern 1948-1949 og på  Tromsø offentlige lærerskole 1950-1954. På lærerskolen fikk han undervisning på orgel, piano og fiolin. Fra 1951 var Sundberg organist i Tromsø metodistkirke og vikar i domkirken. 

Fra 1954 studerte han ved Musikkonservatoriet i Oslo. Blant lærerne fikk han Arild Sandvold og Rolf Karlsen på orgel. Her tok han skolesanglærereksamen (1955), eksamen i stemmebruk og skjønnlesning (1955), kordirigenteksamen (1957), musikklærereksamen for høyere skoler (1957), høyere organisteksamen (1957), høyere sangpedagogisk eksamen (1961), teorilærereksamen; hovedfag musikhistorie og formlære, 1. avdeling (1961). I 1959 tok han examen artium (latin) som privatist ved Oslo katedralskole, og forberedende prøve i filosofi ved Universitetet i Oslo (1960). I studietiden var han med i NRKs kammerkor og Musica Sacras liturgiske kor. Han var organist ved Gaustad sykehuskirke 1954-57, organist og korleder i Iladalen kirke 1956-1961, og ved Oppsal kirke 1961-1962. Han stiftet i 1959 kammerkoret Societas Cantorum som han ledet frem til årsskiftet 1961/1962. Koret gjorde en rekke innspillinger for NRK.

 Domorganist i Bodø 
I 1962 tiltrådte Sundberg som domorganist i Bodø, en stilling han hadde til 1974. Han var også leder av Bodø Domkor som hadde vært i funksjon helt siden Domkirken ble innviet i 1956. 

Fra primo mai til medio september holdt han daglige turistkonserter som var særlig innrettet mot hurtigruteturistene. Det ble også gitt konserter for såkalte «midnattsolturister» som kom med fly på senkvelden og returnerte på morgenen. I forbindelse med en konsert med egne verker under Festspillene i Nord-Norge i 1967 ble han tildelt Lofotpostens Kulturpris.

Sundberg planla og ledet Sør-Hålogaland Bispedømmeråds organistkurser i Bodø 1967-1970. Han var også en av initiativtakerne til Kirkeakademiet i Bodø i 1967. 

 Lærer i Tromsø, Agder, Oslo, Trondheim 
I 1964 startet han i Folkeuniversitetets regi kurser til forberedende prøve i filosofi (examen philosophicum). Kursene gikk over to semestre, og mesteparten av tiden foreleste han selv i alle tre disipliner (filosofiens historie, logikk og psykologi). Etter noen tid godkjente Universitetet i Oslo Bodø som eget eksamenssted. I 1968 ble Sundberg av UiO engasjert til å ha ansvaret for undervisningen i logikk og vitenskapelig metodelære ved universitetsundervisningen i Tromsø. I 1971-1972 var han universitetslektor i filosofi ved det nystartede Universitetet i Tromsø. I 1973 tok han magistergraden i filosofi som den første ved Universitetet i Tromsø. Avhandlingens tittel var HARMONIA: Synspunkter på musikk, sjelsliv og kosmos hos pythagoréerne og Platon.

I 1975-1976 var Sundberg rektor ved Agder musikkonservatorium i Kristiansand. Han var forskningsstipendiat (NAVF) i musikkfilosofi 1976-1979 og var tilknyttet Universitetet i Oslo 1979–1987, førsteamanuensis fra 1983 ved Institutt for musikkvitenskap. Fra 1988 til 1994 var han professor i musikkvitenskap ved Universitetet i Trondheim. Han var professor II ved UiO 1994-1999.

Sundberg var medlem av redaksjonskomitéen for Studia Musicologica Norvegica 1978-1987, de tre siste årene som redaktør. Han var også i en periode preses i Norsk Musikkforskerlag.

 Bibliografi 
 Musikk og liturgi (1971)
 Walter Heitler: Die Natur und das Göttliche (Naturen og det guddommelige). Oversettelse og innleding. 1977
 Pythagoras og de tonende tall (1980)
 – strengen er av gull – Festskrift til domorganist Rolf Karlsen på 70-årsdagen. Redaktør. 1981
 Igor Stravinskij – og hans musikkforståelse (1983).
 Musikktenkningens historie I, Antikken (2000).
 Musikktenkningens historie II, Middelalder – Renessanse (2002).
 Musikktenkningens historie III, Barokken (2007).
 J.S. Bach – En vandring blant klingende katedraler (2010).

 Priser 
 1974 - Bodø kommunes kulturpris 
 1997 - Kongens fortjenstmedalje i gull

 Referanser 

 Litteratur 

 Cappelens Musikkleksikon VI, s. 216f.
 Hvem er hvem i norsk kulturliv, Dreyer 1987, s. 413f.
 T. Baden, "Ove Kristian Sundberg 60 år"; Norsk Kirkemusikk 1992, nr. 8
 Magnar Mangersnes, "Renessansemennesket professor Ove Kr. Sundberg 70 år", Norsk kirkemusikk 2002, nr. 10
 La livets kilde rinne, festskrift til Sundbergs 75-årsdag (med CD-plate med mange av hans komposisjoner). Tittelen er hentet fra en kantate Sundberg skrev til gjenåpningen av Bodin middelalderkirke i 1964, utgitt på Norsk Musikforlag 2004.
 Minneord av Anne Jorunn Kydland - Aftenposten 28. februar 2019

Kategori:Norske organister
Kategori:Norske musikkprofessorer
Kategori:Personer fra Øksnes kommune